**MINISTARSTVO TURIZMA I SPORTA REPUBLIKE HRVATSKE,** OIB: 87892589782, Zagreb, Prisavlje 14, koje zastupa ministrica Nikolina Brnjac (u nastavku: Ministarstvo)

i

(naziv Poslodavca , OIB, adresa), koje zastupa (ime i prezime – funkcija)

(u daljnjem tekstu: Poslodavac), s jedne strane

i

(ime i prezime, OIB, adresa), zastupan po zakonskom zastupniku/skrbniku (ime i prezime, OIB, adresa)

(u daljnjem tekstu: Stipendist), s druge strane,

zaključili su dana \_\_\_\_\_\_\_\_\_\_\_\_\_\_\_\_\_\_\_\_

**UGOVOR O STIPENDIRANJU br.\_\_\_\_\_\_\_\_\_**

**Uvodna odredba**

**Članak 1.**

Ovim se Ugovorom uređuju odnosi između ugovornih strana u svezi sa sufinanciranjem stipendija temeljem Odluke o raspodjeli sredstava, a u skladu s Javnim pozivom i Programom poticanja obrazovanja u ugostiteljstvu i turizmu u školskoj godini 2023/24. - „Stipendije“.

Krajnji korisnik je Stipendist – učenik upisan u \_\_\_\_\_\_\_ godinu u školu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ u ukupnom trajanju \_\_\_\_\_\_ godina gdje se obrazuje za zvanje \_\_\_\_\_\_\_\_\_\_\_\_\_\_\_\_\_\_\_\_\_\_ .

**Predmet ugovora**

**Članak 2.**

Ovim Ugovorom ugovorne strane reguliraju uvjete stipendiranja te prava i obveze ugovornih strana vezanih za stipendiranje Stipendista tijekom njegovog redovitog obrazovanja radi stjecanja zvanja navedenog u članku 1. stavku 2. ovog Ugovora.

**Iznos stipendije**

**Članak 3.**

Stipendistu se odobrava stipendija u mjesečnom iznosu od 266,00 € od čega 186,00 € dodjeljuje Ministarstvo, a 80€ Poslodavac.

Sredstva na ime stipendije Ministarstvo će uplaćivati na račun Poslodavca br. \_\_\_\_\_\_\_\_\_\_\_\_\_\_\_\_\_\_\_ koji se vodi kod banke \_\_\_\_\_\_\_\_\_\_\_\_\_\_\_\_\_ .

Ukupna sredstva na ime stipendije Poslodavac će uplaćivati na račun Stipendista br. \_\_\_\_\_\_\_\_\_\_\_\_\_\_\_\_\_\_\_ koji se vodi kod banke \_\_\_\_\_\_\_\_\_\_\_\_\_\_\_\_\_ .

Razdoblje stipendiranja počinje 1. rujna 2023. godine i završava \_\_\_\_\_\_\_\_\_\_\_\_\_\_. Stipendist ima pravo na stipendiju u razdoblju od 1. rujna do 30. lipnja u školskoj godini.

**Vrijeme rada po završetku obrazovanja**

**Članak 4.**

Poslodavac i Stipendist su suglasni da će po završetku obrazovanja sklopiti ugovor o radu u kontinuitetu tri mjeseca ili učenički/studentski ugovor u ukupnom trajanju od minimalno tri mjeseca.

Poslodavac i Stipendist su suglasni da se rad tijekom obrazovanja temeljem učeničkog/studentskog ugovora ubraja u ugovoreno vrijeme obveze rada.

**Obveze i prava Ministarstva**

**Članak 5.**

Ministarstvo se obvezuje:

* izvršiti prvu uplatu po ugovaranju za razdoblje od rujna 2023. do mjeseca u kojem je ugovor potpisan
* za nastavak stipendiranja, uplaćivati svoj dio ugovorenog iznosa za stipendije na račun poslodavca najkasnije u mjesecu za koji se stipendija isplaćuje
* preuzeti praćenje statusa stipendista od trenutka povezivanja sustava e-turizam s e-maticom
* nakon ispunjenja svih ugovornih obveza, vratiti zadužnicu koja je dostavljena uz ugovor o stipendiranju kao instrument osiguranja
* po ispunjenju svih ugovornih obveza, vratiti zadužnice koje su stipendisti i partneri dostavili kao instrumente osiguranja

Ministarstvo može predložiti raskid ugovora o stipendiranju u slučaju opravdanih, objektivnih okolnosti nastalih nakon sklapanja ugovora, a koje značajno utječu na mogućnost provedbe. U tom slučaju prava i obveze ugovornih strana vezane uz raskid reguliraju se tripartitnim Sporazumom o raskidu Ugovora o stipendiranju.

**Obveze i prava Poslodavca**

**Članak 6.**

Poslodavac se obvezuje:

* ukupan iznos stipendije uplatiti na račun stipendista po potpisivanju ugovora, najkasnije u roku od 5 dana po primitku mjesečnih uplata od strane Ministarstva
* Ministarstvu najmanje tromjesečno dostavljati potvrde o izvršenoj uplati ukupnih sredstava na ime stipendija na račune stipendista elektroničkim putem na adresu [stipendije@mints.hr](mailto:stipendije@mints.hr)
* osigurati Stipendistu stručnu praksu s mentorom u skladu sa zanimanjem za koje se Stipendist obrazuje odnosno kod drugog poslodavca ukoliko su obje strane suglasne
* tijekom obavljanja stručne prakse isplaćivati stipendistu nagradu i to minimalno u prvoj godini 10%, u drugoj godini 20% te u trećoj godini 25% prosječne neto plaće ostvarene u prethodnoj godini u gospodarstvu Republike Hrvatske
* obračunati, obustaviti i uplatiti porez na dohodak od drugog dohotka i prireza porezu na dohodak na razliku iznosa stipendije koji premašuje propisani iznos na koji se ne plaća porez na dohodak
* pratiti status stipendiste o obrazovanju
* ukoliko stipendist nije uspješno završio razred/godinu, prikupiti i dostaviti Ministarstvu potvrdu o istome **do 31. listopada.** Ova obveza prestaje u trenutku spajanja sustava e-Turizam i e-Matica.
* odmah po završetku redovnog obrazovanja sklopiti sa stipendistom ugovor o radu na određeno ili ukoliko su poslodavac i stipendist suglasni, rad preko učeničkog ili studentskog servisa u kontinuitetu u trajanju minimalno tri mjeseca; poslodavac može sa stipendistom sklopiti i ugovor o radu na neodređeno vrijeme ukoliko stipendist na to pristaje
* Ministarstvu dostaviti evidenciju o radu stipendista u zadanom obrascu ili potvrdu da je sklopljen Ugovor o radu na neodređeno vrijeme u roku 15 dana od završetka obveze rada
* omogućiti Ministarstvu ili osobama ovlaštenim od Ministarstva nadzor na licu mjesta uz prethodnu najavu
* čuvati dokumentaciju najmanje tri godine nakon ispunjenja svih ugovornih obveza
* nakon ispunjenja svih ugovornih obveza, vratiti zadužnicu koja je dostavljena uz ugovor o stipendiranju kao instrument osiguranja
* u slučaju kada Poslodavac osigurava smještaj Stipendistu za vrijeme obavljanja stručne prakse, obvezan je osigurati adekvatne uvjete boravka.

Poslodavac može predložiti raskid ugovora o stipendiranju u slučaju opravdanih, objektivnih okolnosti nastalih nakon sklapanja ugovora, a koje značajno utječu na mogućnost provedbe. Prijedlog o raskidu ugovora o stipendiranju poslodavac je obvezan dostaviti Ministarstvu na suglasnost. Temeljem prijedloga o raskidu, Ministarstvo sastavlja tripartitni Sporazum o raskidu ugovora o stipendiranju kojim se reguliraju međusobna prava i obveze.

Poslodavac i stipendist mogu utvrditi ugovorom da se vrijeme rada tijekom obrazovanja temeljem učeničkog ili studentskog ugovora kod poslodavca (ukoliko se takav ugovor sklopi) ubraja u ugovoreno vrijeme obveznog rada po završetku obrazovanja.

**Obveze i prava Stipendista**

**Članak 7.**

Stipendist se obvezuje:

* redovito upisivati (bez ponavljanja) i pohađati razrede/godine te završiti školovanje/diplomirati u redovnom roku
* u slučaju ostvarivanja prava na mirovanje obveza na fakultetu stipendist-student odmah obavijestiti Ministarstvo i poslodavca. Istovremeno nastupa i mirovanje isplate stipendija
* tijekom trajanja školovanja/studiranja redovito obavljati stručnu praksu u objektima poslodavca ili drugog poslodavca uz suglasnost poslodavca
* tijekom stručne prakse uredno izvršavati sve svoje obveze i zadatke
* odmah po završetku redovnog školovanja/studiranja sklopiti s poslodavcem ugovor o radu na određeno vrijeme u trajanju minimalno 3 mjeseca u kontinuitetu ili, ukoliko su poslodavac i stipendist suglasni, rad preko učeničkog ili studentskog servisa u trajanju minimalno tri mjeseca, ili sklopiti ugovor o radu na neodređeno
* ostati u radnom odnosu kod poslodavca u ugovorenom razdoblju
* poslodavcu dostaviti potvrde o redovitom upisu za svaku školsku/studijsku godinu, kao i dokaz o redovnom završetku školovanja/studiranja (kopiju svjedodžbe/diplome): učenici srednjih škola do 30. rujna, a studenti do 20. listopada. Ova obveza prestaje u trenutku spajanja sustava e-turizam i e-matica

Stipendist ima pravo:

* na isplatu stipendije po potpisivanju ugovora za svaki mjesec u razdoblju od rujna do lipnja školske/akademske godine
* tijekom obavljanja stručne prakse kod poslodavca na nagradu za vrijeme provedeno na stručnoj praksi i to minimalno u prvoj godini 10%, u drugoj godini 20% te u trećoj godini 25% prosječne neto plaće ostvarene u prethodnoj godini u gospodarstvu Republike Hrvatske
* poslodavac i stipendist mogu utvrditi ugovorom da se vrijeme rada tijekom školovanja/studiranja temeljem učeničkog ili studentskog ugovora kod poslodavca (ukoliko se takav ugovor sklopi) ubraja u ugovoreno vrijeme obveznog rada po završetku školovanja/obrazovanja.
* raskinuti ugovor o stipendiranju u slučaju da poslodavac ne ispunjava svoje obveze prema stipendisti sukladno ugovoru i ovim Uputama za prijavitelje. O nastaloj situaciji stipendist pisanim putem u roku 15 dana obavještava Ministarstvo. Nakon što se utvrdi da poslodavac ne ispunjava svoje obveze prema stipendisti, poslodavac ima obvezu povrata do tada isplaćenih stipendija stipendisti iz državnog proračuna sa zakonskom zateznom kamatom u državni proračun u roku od 15 dana od dana raskida Ugovora.

Stipendist stječe pravo na prestanak ugovora bez obaveze vraćanja do tada primljenih sredstava na ime stipendije kad nastupe okolnosti koje sprječavaju daljnje ispunjenje ugovornih obveza i to u slučaju trudnoće, rodiljskog dopusta, bolesti s dijagnozom koja je prepreka za obavljanje rada u struci, smrti. U tom slučaju stipendist/zakonski zastupnik/skrbnik je obvezan podnijeti dokaz o nastaloj okolnosti.

**Pravo na stipendiju**

**Članak 8.**

Stipendist ima pravo na stipendiju iz ovog Ugovora:

* ako se obrazuje za rad u turizmu i ugostiteljstvu,
* ako redovito ispunjava sve svoje ugovorne obveze.

**Prestanak prava na stipendiju**

**Članak 9.**

Stipendist gubi pravo na stipendiju:

* ukoliko ne završi uspješno školsku godinu odnosno ne završi obrazovanje u roku
* ukoliko ne udovoljava uvjete probnog rada
* ukoliko ne ostane u **ugovorenom** radnom odnosu
* u slučaju skrivljenog ponašanja
* u slučaju drugih okolnosti koje utječu na provedbu stipendiranja, temeljem odluke Povjerenstva za pripremu i provedbu stipendiranja

U slučaju iz stavka 1. ovog članka Poslodavac i Ministarstvo suglasno utvrđuju prestanak prava na stipendiranje prema ovom Ugovoru te Stipendisti o istome šalju **Obavijest o gubitku prava na stipendiju.**

U slučaju dostave obavijesti o gubitku prava na stipendiju, Stipendist, odnosno zakonski zastupnik/skrbnik maloljetnog Stipendista, dužan je Ministarstvu i Poslodavcu vratiti ukupni iznos do tada isplaćenih stipendija sa zakonskom zateznom kamatom u roku od 15 dana od primitka pisane Obavijesti o gubitku prava na stipendiju i načinu povrata sredstava primljenih na ime stipendije. Također, dužan je vratiti Poslodavcu iznos poreza plaćenog temeljem obveze isplate naknade tijekom stručne prakse. U suprotnom će se aktivirati zadužnice solemnizirane od strane javnog bilježnika.

**Instrument osiguranja**

**Članak 10.**

Stipendist, odnosno njegov zakonski zastupnik/skrbnik, obvezuju se zajedno s potpisanim Ugovorom, dostaviti Ministarstvu i Poslodavcu bjanko zadužnice solemnizirane od strane javnog bilježnika na prvi veći iznos u odnosu na očekivani iznos stipendija.

Ugovorne stranke su suglasne da u slučaju nastanka okolnosti iz članka 9. ovog Ugovora, Ministarstvo i Poslodavac imaju ovlaštenje aktivirati solemnizirane zadužnice (instrument osiguranja) radi namirenja tražbine iz ovog Ugovora.

Ugovorne stranke su suglasne da će nakon isteka ugovornog razdoblja i urednog izvršenja obveza od strane Stipendiste, Ministarstvo i Poslodavac vratiti Stipendisti, odnosno njegovom zakonskom zastupniku/skrbniku zadužnice.

**Raskid ugovora**

**Članak 11.**

Stipendist može raskinuti ovaj Ugovor uz obvezu povrata do tada primljenih stipendija sa zakonskom zateznom kamatom u roku od 15 dana od dana otkazivanja ovoga Ugovora drugim dvjema ugovornim strankama. Također, dužan je vratiti Poslodavcu iznos poreza plaćenog temeljem obveze isplate naknade tijekom stručne prakse. Sredstva primljena na ime stipendije uvećana za zatezne kamate od strane Ministarstva vraćaju se u Državni proračun.

U slučaju da je Stipendist u trenutku potpisivanja Sporazuma o raskidu ugovora o stipendiranju već potpisao ugovor o radu s Poslodavcem te ispunio dio obveze rada po završetku obrazovanja, iznos duga na ime stipendija koji je potrebno vratiti umanjuje se u odnosu na razdoblje koje je odradio kod Poslodavca.

Stipendist može raskinuti ugovor o stipendiranju u slučaju da poslodavac ne ispunjava svoje obveze prema stipendisti sukladno ugovoru i ovim uputama za prijavitelje. U tom slučaju, poslodavac ima obvezu povrata do tada isplaćenih stipendija stipendisti iz državnog proračuna sa zakonskom zateznom kamatom u državni proračun u roku od 15 dana od dana raskida Ugovora.

Ugovorne stranke ovaj Ugovor mogu sporazumno raskinuti, u kojem slučaju će međusobna prava i obveze vezane uz raskid ugovora regulirati **Sporazumom o raskidu ugovora o stipendiranju.**

**Nadzor**

**Članak 12.**

Ministarstvo ima pravo nadzora nad svim bitnim elementima ugovornih obveza:

* izvršenje uplata stipendija od strane poslodavca
* kvaliteta provedbe stručne prakse stipendista uvidom na licu mjesta
* uvjeti zapošljavanja stipendista po završenom obrazovanju i
* drugi bitni elementi.

**Članak 13.**

U slučaju utvrđivanja objektivnih okolnosti koje su utjecale na nemogućnost ispunjenja obveza koje proizlaze iz ovog Javnog poziva i koje su utvrđene Ugovorom, a mogu više ili manje utjecati na ostvarenje ciljeva ovog Javnog poziva, poslodavac ili stipendist je dužan o tome obavijestiti Ministarstvo pisanim putem s dokazima o nastaloj okolnosti u roku od 15 dana od dana nastanka okolnosti.

Manje izmjene mogu biti u slučajevima:

* kada stipendist, uz suglasnost poslodavca, obvezu rada ispunjava kod drugog poslodavca u turizmu ili ugostiteljstvu
* kada su stipendist i poslodavac suglasni da se, iz opravdanih razloga, obveza rada odgađa za najviše godinu dana od dana nastanka obveze rada
* kada stipendist, uz suglasnost poslodavca, mijenja zanimanje za koje se obrazuje pod uvjetom da se radi o turističko-ugostiteljskom zanimanju
* promjene bankovnog računa poslodavca ili stipendista
* promjene adrese ili drugih kontakata stipendista
* promjene zakonskog skrbnika stipendista

Manje izmjene ugovora ne zahtijevaju izradu Dodatka ugovoru, već je dovoljna potpisana izjava s obrazloženjem, suglasnost poslodavca/stipendista ukoliko je primjenjivo te dokaz o nastaloj promjeni.

Veće izmjene predstavljaju promjene svih drugih okolnosti koje mogu utjecati na ostvarenje ciljeva ovog javnog poziva.

Veće izmjene ugovora zahtijevaju izradu Dodatka ugovoru**.**

Ministarstvo odlučuje kod svake obavijesti radi li se o manjoj ili većoj izmjeni i sukladno tome odlučuje je li potrebno izraditi Dodatak ugovoru.

**Stupanje na snagu i primjena ugovora**

**Članak 14.**

Ugovor stupa na snagu danom potpisivanja, a primjenjuje se počevši od **01. rujna 2023.** godine.

**Završne odredbe**

**Članak 15.**

Svojim potpisima na ovom Ugovoru ugovorne strane potvrđuju da prihvaćaju prava i obveze utvrđene Ugovorom i Uputama za prijavitelje Javnog poziva poticanja obrazovanja u ugostiteljstvu i turizmu u školskoj godini 2023/24. „STIPENDIJE“ koje čini sastavni dio ovog Ugovora.

Stranke suglasno utvrđuju da će sve sporove iz ovog ugovora nastojati riješiti sporazumno, a ako to ne bi bilo moguće, suglasne su da se spor rješava kod stvarno nadležnog suda prema mjestu sjedišta Poslodavca.

**Članak 16.**

Svojim potpisom ovog Ugovora ugovorne strane si daju međusobnu privolu za obradu u Ugovoru navedenih osobnih podataka u svrhu identifikacije, praćenja provedbe Programa i ugovornih prava i obveza, promociju Programa i javnu objavu dobitnika stipendije, ostvarivanja prava primitka ugovorenog iznosa stipendije, izvršavanja obveza propisanih zakonom i drugim propisima vezanim uz korištenje sredstava državnog proračuna i poslovne politike Poslodavca, a sve u skladu s propisima vezanim uz zaštitu i obradu osobnih podataka, u prethodno navedene ugovorne svrhe.

**Članak 17.**

Ugovor je sklopljen u četiri (4) jednaka primjerka, od kojih po jedan (1) primjerak za Stipendistu i Poslodavca i dva (2) primjerka za Ministarstvo.

Za Ministarstvo: Stipendist:

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Klasa:

Urbroj:

Za Poslodavca: Zakonski zastupnik/skrbnik:

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_